**Litlir lærisveinar: 3. samvera**

*Þessi samvera dregur athyglina að réttlæti í hnattrænu samhengi og hvernig við erum liður í keðju sem tengir okkur við fólk um allan heim. Allt sem við kaupum verður til einhverstaðar og þarf að komast frá framleiðslustað og til okkar.*

*Í dag er verið að vinna með landið Tansaníu í Afríku, það væri gaman að skoða á korti eða „google maps“ með krökkunum hvar landið liggur, hve langt er til Íslands og hvernig væri best að ferðast þangað. Eins væri hægt að hlusta á eða æfa lög frá heimsálfunni, t.d. Shiahamba/Við göngum í ljósi Guðs. Auk þess á kristniboðssambandið „Afríku kassa“ sem hugsanlega væri hægt að fá lánaða en í þeim eru munir og hljóðfæri frá Afríku.*

# Leikur: Ferðalagið – fátækt snýst um ranglæti.

**Tilgangur:** að sýna hvernig fátækt er vandamál sem byggir á hnattrænu ranglæti og hvernig við höfum áhrif á líf fólks um allan heim, t.d. í Tansaníu sem er langt í burtu.

**Þú þarft:** Prentaðu út stóran þúsund króna seðil á A4 blað eða teiknaðu seðil á blað. Þú þarft að prenta út persónulýsingarnar fimm sem eru hér að neðan. Ef þið hafið tök á því væri gaman að vera með leikmuni eða búninga fyrir hverja af persónunum fimm.

**Svona gerið þið:** Biðjið um fimm sjálfboðaliða. Gefið hverjum og einum blað með nafni og persónulýsingu. Þessi fimm munu leika fimm aðila sem leika lykilhlutverk í að skaffa okkur Íslendingum kaffi (eða súkkulaði ef það á betur við).

Útskýrið hvar Tansanía er (notið gjarnan kort eða hnattlíkan). Segið frá því að landið sé mjög ríkt af náttúruauðlindum, það er þriðji stærsti gullframleiðandi í Afríku, er ferðamanna perla og hefur gjöful landbúnaðar héruð. Meðal dýrmætustu útflutningsvara landsins eru kaffi- og kakóbaunir.

Lyftið upp þúsund króna seðlinum og útskýrið að einn kaffipoki úti í búð, eða eitt kíló af súkkulaði kosti sirka 1000 krónur hér á Íslandi.

Nú kynnumst við persónunum fimm sem koma vörunum til okkar, kynnið persónurnar og lesið lýsingarnar á þeim.

*Pili bóndi:* Hann er kaffi-/kakó- bauna bóndi í Tansaníu. Hann plantar kaffirunnum og hlúir að þeim svo að þeir vaxi og dafni vel. Þegar kemur að uppskeru safnar hann baununum saman. Hann vinnur langan vinnudag og börnin hans átta sem eiga að hugsa um hann í ellinni þurfa líka að leggja hart að sér til að hægt sé að ná uppskerunni í hús.

*Joman heildsali:* Hann býr í Tansaníu og ferðast á milli kaffibænda til að kaupa baunir af þeim.

*Frank flutningsaðili:* Hann býr í Bandaríkjunum og hefur komist að því að hann getur hagnast mikið á því að flytja kaffibaunir frá Tansaníu til Evrópu og Norður Ameríku þar sem eftirspurnin er mikil.

*Fríða kaffibrennslu eigandi:* Hún á kaffibrennslu á Íslandi sem ristar, malar og pakkar baununum fyrir íslenskan markað.

*Jói kaupmaður:* Hann á kjörbúð hérna í bænum og þegar ég versla hjá honum borga ég 1000 krónur fyrir einn 400gr pakka af kaffi (eitt kíló af súkkulaði)

Gefðu Jóa kaupmanni þúsund krónu seðilinn og segðu að það þurfi auðvitað að deila honum með hinum sem sáu til þess að kaffið skyldi komast til mín. En hvað á hann að fá stóran hluta? Spurðu hina leikarana hvernig þeim þætti sanngjarnt að skipta þessum seðli á milli sín. Því næst sýnir þú hvernig honum er skipt í raun og veru.

Jói kaupmaður á tvö börn sem hann þarf að hugsa um og Ísland er ansi dýrt land að búa í, þó að skólaganga barnanna sé ókeypis þarf að kaupa merkjavöru fyrir börnin, fínan mat og make-up. Til að hann hafi efni á því öllu þarf hann a.m.k 50% af innkomunni.

Rífðu seðilinn í tvennt með tilþrifum svo að þetta verði eftirminnilegt fyrir börnin og réttu Jóa kaupmanni annan helminginn.

Fríða í kaffibrennslunni er í sömu stöðu, það kostar peninga að viðhalda þeim lífsstíl sem hún vill viðhalda. Krakkarnir þurfa nýjasta apple símann og þau fara til útlanda á hverju ári. Hún þarf amk. 25% af innkomunni. Rífðu því helminginn sem var eftir í tvennt og rétru fríðu sinn hlut.

Frank sem sá um flutninginn þarf að greiða niður lánin á flutningaskipinu sínu og þarf því að fá sinn hlut af innkomunni. Því tekur hann 15% af þúsund krónunum, rífðu helminginn af seðlinum og réttu Frank.

Joman heildsali býr í Tanzaníu og þar eru fáir sem hafa það góðar tekjur að þeir geti lifað við fjárhagslegt öryggi. Sem betur fer nær hann að tryggja sér 7% af innkomunni, sem er nóg til að elsti sonur hans geti gengið í skóla en ekki nóg til að öll börnin fái menntun. Rífðu næstum allt sem eftir er af seðlinum og réttu Joman.

Pili bóndi sittur eftir með 3% af innkomunni fyrir kaffið sem ég keypti. Það er ekki nóg til að borga fyrir skólagöngu barnanna hans, ekki nóg til að geta farið til læknis ef hann veikist og hann hefur ekki efni á að kaupa neitt annað en helstu nauðsynjar til að geta haldið lífi í fjölskyldunni og haldið kaffiframleiðslunni gangandi. Er þetta sanngjörn skipting?

**Vangaveltur:** Ræðið um sanngirni og gefið krökkunum rými til að tjá sig.

**Muna:** við erum ekki að reyna að skilja þau eftir í bölsýni heldur efla með þeim tilfinninguna fyrir því að það sem þau geri og velji skipti máli. Skoðið endilega aftur glærurnar með umhverfismerkjunum og ræðið hvort einhver þeirra hafi tekið eftir þessum merkjum heima eða úti í búð síðan þið hittust síðast. Ítrekið að þegar við kaupum vörur sem eru með þessum vottunum erum við að tryggja það að þeir sem framleiði vöruna fái sanngjörn laun fyrir sína vinnu.

# Biblíusaga: Hungraður var ég

Biblíusaga dagsins er í Matteusarguðspjalli 25:31.

Þessi texti er mjög þungur eins og hann kemur fyrir í guðspjallinu og hann getur kveikt margar spurningar sem tengjast þemanu ekki beint. Til að auðvelda okkur lífið mæli ég með því að þið flytjið einfaldari útgáfuna af textanum eins og þessa sem má finna hér:

*Einu sinni sat Jesús með vinum sínum og var að ræða við þá um lífið og tilveruna. Hann hafði sagt þeim margar dæmisögur um það hvernig við ættum að lifa, sumt skildu þeir vel, annað þótti þeim erfiðara að skilja.
Ein sagan var svona: Einn daginn mun ég safna saman öllu fólki sem hefur verið til frammi fyrir mér og skipta því í tvo hópa, annar hópurinn verður hægramegin við mig, hinn vinstramegin.*

*Við þau sem eru hægramegin mun ég segja: Komið til mín, því þegar ég var hungraður gáfuð þið mér að borða, þegar ég var þyrstur gáfuð þið mér að drekka, ég var gestur og þið hýstuð mig, ég var nakinn og þið klædduð mig, sjúkur og þið hugsuðuð um mig, í fangelsi var ég og þið komuð til mín.*

*En þá munu þau svara: Drottinn, hvenær sáum við þig hungraðan og gáfum þér að borða eða þyrstan og gáfum þér að drekka? Hvenær sáum við þig gestkominn og hýstum þig, nakinn og klæddum þig? Og hvenær sáum við þig sjúkan eða í fangelsi og komum til þín?*

*Og þá mun ég svara þeim: „Sannlega segi ég yður: Allt sem þér gerðuð einum minna minnstu bræðra, það hafið þér gert mér.“*

*Þegar ég hef talað við þau mun ég ávarpa hópinn vinstramegin við mig og segja við þau: „Farið frá mér, því hungraður var ég en þið gáfuð mér ekki að borða, þyrstur var ég en þið gáfuð mér ekki að drekka, gestur var ég en þið hýstuð mig ekki, nakinn en þið klædduð mig ekki, ég var sjúkur og í fangelsi en ekki vitjuðuð þið mín.*

*Þá munu þeir svara: Drottinn, hvenær sáum við þig hungraðan eða þyrstan, gestkominn eða nakinn, sjúkan eða í fangelsi og hjálpuðum þér ekki?*

*Þá mun ég svara: Sannlega segi ég yður: Allt sem þér gerðuð ekki einum minna minnstu bræðra, það hafið þér ekki heldur gert mér.*

**Umræður:** Við erum beðin um að lifa þannig að við sjáum Jesú í náunga okkar, að við séum meðvituð um að gæta að samferðar fólki okkar.

Það hvernig við komum fram við náungann skiptir öllu máli. Guð elskar okkur sama hvað, en leiðin til að lifa eftir vilja hans er ekki

# Niðurlag: bæn og lag

Reynið að setja stundina þannig upp að þið séuð að valdefla börnin í þeirri trú að þau skipti miklu máli og geti lagt sitt að mörkum. Við erum ekki að reyna að stuðla að kvíða eða samviskubiti vegna framtíðar jarðar – öllu heldur vekja von um að við getum tekið höndum saman og unnið að betri framtíð. Það er hluti af köllun okkar sem lærisveinar Jesú.

Ef þið eruð vön að syngja í barnastarfinu þá ættuð þið að kenna þeim barnasálminn Litlir lærisveinar (Frá Guði er líf mitt) sem er í barnasálmabókinni, nr. 72. Hann fjallar um það að hlutverk okkar sé að gæta að jörðinni og fylgja friðarvegi Jesú.

Heilagi Guð.
Við þökkum þér fyrir það að þú hafir gefið okkur þessa fallegu jörð og beðið okkur um að passa uppá hana og öll dýrin. Við biðjum þig um að leiða okkur og hjálpa okkur þegar við reynum okkar besta til að standa vörð um lífið og framtíð plánetunnar. Gefðu okkur hugrekki og styrk og leyfðu okkur að finna að þú ert alltaf með okkur. Amen.